Nos Rollandus prior Ginyaci, Stephanus archipresbyter Coloniaci notum facimus universis praesentem paginam inspecturis quod Willelmus dominus de Albaspina in praesentia nostra recognovit virum nobilem Hugonem de Albaspina patrem suum dedisse Deo et beatae Mariae Miratorii in puram et perpetuam eleeniosinam et fratribus ibidem Deo servientibus quicquid iuris habebat vel habere se credebat in hominibus istis scilicet Petrum Delbos, Aimonem Trecart et Simonem cum eorum tribus tenementis, et Constantinum Belat cognomine cum manso suo et heredibus suis, et Valinos cum eorum heredibus, et universis tenementis, pro anima sua et pro animabus antecessorum suorum, credens se in omnibus beneficiis et eleemosinis dictae ecclesiae et totius Ordinis Cisterciensis veram recipere portionem. Recognovit siquidem dictus Willelmus hanc eleemosinam collaudasse et iuramento praestito corporaliter promississe se nullatenus dictos fratres Miratorii super dicta eleemosina molestare nec pro posse suo permittere ab aliquo perturbari. Nobilis vero mulier Agnes domina Cuselli de consilio Amedei nobilis viri et illustrissimi domini Coloniaci et hominum suorum de Cusello ad quos spectabat ordinare eleemosinas viri illustrissimi Hugonis de Cusello nuper defuncti, qui dictam eleemosinam usque nunc perturbaverat, eo quod dicebat eam esse de dominio suo in remedium animae dicti Hugonis et antecessorum suorum dictos homines cum haeredibus suis et eorum tenementis in eleemosinam Deo et Beatae Mariae Miratorii donavit quicquid iuris dominus Cuselli in praedictis hominibus cum suis tenementis et omnibus appendiciis habebat vel habere dicebatur, et eisdem fratribus homines eosdem in perpetuum tradendos sine contradictione qualibet confirmavit. Quae recepta investitura a domino de Albaspina supra dicto qui de eadem corporaliter investivit eamdem investiens dominum Iohannem abbatem Miratorii de praedictis corporaliter investivit, promittens dicto abbati dictam eleemosinam pro posse suo semper ab omnibus inviolabiliter custodire, dominus vero abbas animabus dictorum Hugonis domini Cuselli et Hugonis domini de Albaspina et antecessorum eorumdem in omnibus beneficiis factis vel faciendis, in dicta ecclesia et per totum Ordinem Cisterciensem sibi concessit plenariam portionem. In cuius facti memoriam sigilla nostra apposuimus scripto praesenti ad instantiam supradictae dominae et Willelmi domini de Albaspina qui praesens scriptum sigilli sui caractere roboravit. Testes Andreas capellanus Campaniae, Amedeus dominus Coloniaci, Poncius dominus Clarae Vallis, Hugo dominus Monneti, Humbertus de Arceset, Stephanus, Guigo, milites, Gauterus de Champania et Guido frater suus, Willelmus Alvios, et plures alii clerici et laici. Actum apud Cusellum anno Domini Mo CCo XXXo VIIIo in domo Giniacensi mense novembri.